《题王主簿逸老堂》
宋代·王庭圭

人生异趣各有托，年少何如老人乐。老来万事不挂眼，乐处勿忧儿辈觉。

疾雷破山吾不惊，亦赖天教闲处著。两部池蛙当鼓吹，万叠云山作屏幕。

此时真似地行仙，拍酒何须万斛船。不爱白日升青天，不爱腰缠十万钱。

但爱百年三万六千日，日对芳樽聊自逸。明日花开花更好，定知不向愁中老。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。